De Klerk trek stelling oor apartheid terugOudpres. FW de Klerk by die 2020 Staatsrede (Foto: Phando Jikelo/African News Agency/ANA) Oudpres. FW de Klerk het Dinsdagmiddag sy stelling dat apartheid nié ŉ misdaad teen die mensdom was nie, onvoorwaardelik teruggetrek. Dit nadat verskeie organisasies geëis het dat hy sy Nobelprys vir vrede teruggee oor dié gewraakte uitlating kort ná Donderdag se staatsrede. Die stelling het deel gevorm van ŉ verklaring wat die FW de Klerk-stigting uitgereik het in antwoord op die EFF-leier Julius Malema se aanval op De Klerk tydens die staatsrede. “Ek het kennis geneem van die hewige reaksie wat ons antwoord op die EFF se aanval op my Donderdagaand uitgelok het. Die FW de Klerk-stigting het gevolglik besluit om die verklaring wat op 14 Februarie uitgereik is, onvoorwaardelik terug te trek en vra om verskoning vir al die pyn, woede en verwarring wat dit veroorsaak het,” lui nóg ŉ verklaring wat die stigting Dinsdagmiddag uitgereik het. De Klerk sê hy stem saam met die Desmond en Leah Tutu- stigting dat dit nie nou die tyd is om te stry oor die vlakke van onaanvaarbaarheid van apartheid nie. “Dit was totaal onaanvaarbaar.” Hy het daarop gewys dat die Internasionale Strafhof apartheid as ŉ misdaad teen die mensdom beskou en dit definieer as “onmenslike dade … gepleeg in die konteks van ŉ institusionele regime van stelselmatige onderdrukking en oorheersing van een rassegroep oor enige ander rassegroep, met die doel om daardie regime te onderhou”. “Die FW de Klerk-stigting stem saam met hierdie bepaling,” lui die verklaring. De Klerk sê die stigting bly daartoe verbind om versoening tussen verskillende rasse te bewerkstellig en die waardes waarop die Grondwet gevestig is, na te streef. “Dit sluit menslike waardigheid, die verkryging van gelykheid en die bevordering van menseregte in.”